CELEX: 32016D2272
Language: sl
Date: 2016-12-15 00:00:00
Title: Izvedbeni sklep Komisije (EU) 2016/2272 z dne 15. decembra 2016 o enakovrednosti finančnih trgov v Avstraliji v skladu z Uredbo (EU) št. 648/2012 Evropskega parlamenta in Sveta (Besedilo velja za EGP )

16.12.2016   
            
            
               SL
            
            
               Uradni list Evropske unije
            
            
               L 342/48
            
         IZVEDBENI SKLEP KOMISIJE (EU) 2016/2272
   z dne 15. decembra 2016
   o enakovrednosti finančnih trgov v Avstraliji v skladu z Uredbo (EU) št. 648/2012 Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) in zlasti člena 2a(2) Uredbe,
   ob upoštevanju naslednjega:
   
               (1)
            
            
               Uredba (EU) št. 648/2012 določa zahteve za kliring in dvostransko obvladovanje tveganj za pogodbe o izvedenih finančnih instrumentih OTC ter zahteve za poročanje o takih pogodbah. Točka 7 člena 2 Uredbe (EU) št. 648/2012 izvedene finančne instrumente OTC opredeljuje kot pogodbe o izvedenih finančnih instrumentih, ki se ne izvršijo na reguliranem trgu v smislu točke 14 člena 4(1) Direktive 2004/39/ES Evropskega parlamenta in Sveta (2) ali na trgu tretje države, ki se šteje za enakovrednega reguliranemu trgu v skladu s členom 2a Uredbe (EU) št. 648/2012. Zato se pogodbe o izvedenih finančnih instrumentih, ki se izvršijo na trgu tretje države, ki se ne šteje za enakovrednega reguliranemu trgu, za namene Uredbe (EU) št. 648/2012 razvrstijo med izvedene finančne instrumente OTC.
            
         
               (2)
            
            
               V skladu s členom 2a Uredbe (EU) št. 648/2012 se trg tretje države šteje za enakovrednega reguliranemu trgu, kadar izpolnjuje pravno zavezujoče zahteve, ki so enakovredne zahtevam iz naslova III Direktive 2004/39/ES, ter je predmet stalnega učinkovitega nadzora in izvrševanja v tej tretji državi.
            
         
               (3)
            
            
               Da bi se trg tretje države štel za enakovrednega reguliranemu trgu v smislu Direktive 2004/39/ES, bi morale biti veljavne pravno zavezujoče zahteve ter nadzorne in izvršitvene ureditve v smislu doseganja regulativnih ciljev v veliki meri enakovredne zahtevam Unije. Namen te ocene enakovrednosti je torej preveriti, ali so pravno zavezujoče zahteve, ki se uporabljajo za finančne trge v Avstraliji, enakovredne zahtevam iz naslova III Direktive 2004/39/ES ter ali so navedeni trgi predmet stalnega učinkovitega nadzora in izvrševanja. Trge, ki imajo v Avstraliji na datum sprejetja tega sklepa dovoljenje kot finančni trgi, je treba zato opredeliti kot trge, ki se štejejo za enakovredne reguliranemu trgu v skladu z Direktivo 2004/39/ES.
            
         
               (4)
            
            
               Zakon o gospodarskih družbah iz leta 2001 je primarni zakonodajni akt, ki določa pravno zavezujoče režime za finančne trge v skladu z avstralskim režimom za tržne licence in predpisi za integriteto na trgih (Market Integrity Rules – MIR). Za upravljanje finančnega trga v Avstraliji je potrebna licenca. Zakon o gospodarskih družbah vzpostavlja režim za izdajo predpisov, ki avstralski agenciji za vrednostne papirje in naložbe (Australian Securities and Investments Commission – ASIC) omogoča sprejemanje MIR, ki se uporabljajo za upravljavce trgov, udeležence na trgih, druge predpisane subjekte in finančne produkte, s katerimi se trguje na trgih. Nadaljnje zahteve so določene v sekundarnih ali delegiranih zakonodajnih instrumentih, sprejetih v skladu z zakonom o gospodarskih družbah, med katere spadajo tudi predpisi za gospodarske družbe iz leta 2001. ASIC izdaja tudi regulativne smernice, ki nadalje razlagajo, kako lahko imetniki licence izpolnjujejo zadevne določbe iz zakona o gospodarskih družbah, kar vključuje obveznosti za imetnike tržne licence, da ohranjajo zadostne ureditve za upravljanje trgov za zagotavljanje pravičnosti, nemotenega delovanja in preglednosti trgov, ter druge zahteve, ki spadajo med merila, ki se ocenjujejo. Če se regulativne smernice ne upoštevajo, ASIC sprejme izvršilne ukrepe.
            
         
               (5)
            
            
               Pravno zavezujoče zahteve, določene v zakonodaji, MIR in regulativnih smernicah, za finančne trge z dovoljenjem v Avstraliji zagotavljajo rezultate, enakovredne rezultatom na podlagi zahtev iz naslova III Direktive 2004/39/ES, na naslednjih področjih: postopek odobritve, zahteve glede opredelitev, dostop do priznane borze, organizacijske zahteve, zahteve za višje vodstvo, sprejem finančnih instrumentov v trgovanje, začasna ustavitev trgovanja z instrumenti in njihov umik iz trgovanja, nadzor skladnosti s pravili finančnega trga in dostop do ureditev kliringa in poravnav.
            
         
               (6)
            
            
               V skladu z Direktivo 2004/39/ES se zahteve glede preglednosti pred trgovanjem in po njem uporabljajo samo za delnice, sprejete v trgovanje na reguliranih trgih. Kljub temu, da se lahko delnice sprejmejo v trgovanje na finančnih trgih v Avstraliji, Komisija meni, da ocena navedenih zahtev ni relevantna za namene tega sklepa, saj je njen cilj preveriti enakovrednost pravno zavezujočih zahtev, ki se uporabljajo za trge tretjih držav v zvezi s pogodbami o izvedenih finančnih instrumentih, ki se izvršujejo na teh trgih.
            
         
               (7)
            
            
               Zato je ustrezno zaključiti, da pravno zavezujoče zahteve za finančne trge z dovoljenjem v Avstraliji zagotavljajo rezultate, ki so v veliki meri enakovredni tistim na podlagi zahtev iz naslova III Direktive 2004/39/ES.
            
         
               (8)
            
            
               ASIC je javni organ, ustanovljen v skladu z zakonom o avstralski agenciji za vrednostne papirje in naložbe iz leta 2001 (v nadaljnjem besedilu: zakon o ASIC), ki je pristojen za upravljanje in izvrševanje zakonodaje v zvezi z avstralskimi finančnimi trgi. Med regulativna in izvršilna pooblastila ASIC spadajo preiskovanje domnevnih kršitev zakonodaje, izdajanje obvestil o kršitvah, uveljavljanje denarnih kazni prek sodišč in tožbe. Poleg tega lahko ASIC izvaja tudi inšpekcije na finančnih trgih brez predhodnega obvestila. To vključuje pooblastilo za pregledovanje registrov, evidenc in dokumentov. Poleg tega lahko minister za finančne storitve izda pisna navodila za upravljavca finančnega trga, da sprejme določene ukrepe za zagotovitev, da izpolnjuje zahteve kot imetnik licence za upravljanje finančnega trga, če meni, da se te zahteve ne izpolnjujejo (oddelek 794A zakona o gospodarskih družbah). Če finančni trg ne izpolni tega navodila, lahko ASIC od sodišča zahteva, da izda odločbo, s katero zahteva izpolnitev navodila (oddelek 794A zakona o gospodarskih družbah). ASIC ima tudi pooblastilo, da subjektu izda navodilo (to vključuje upravljavce trga in udeležence na trgih z licenco), če meni, da je to potrebno ali v javnem interesu, da se zaščiti osebe, ki trgujejo s finančnim produktom ali razredi finančnih produktov (oddelek 798J zakona o gospodarskih družbah). Poleg tega lahko ASIC za potrebe izvrševanja svojih regulativnih in preiskovalnih ukrepov zahteva sodne odločbe in zadeve posreduje v sodne postopke. ASIC lahko od sodišča zahteva, da izda odločbo, s katero zahteva spoštovanje ukrepov ASIC, sprejetih na podlagi njenih regulativnih in preiskovalnih pristojnosti (oddelek 70 zakona o ASIC). Če subjekt ne izpolni navodila, izdanega v skladu z zakonom o gospodarskih družbah, lahko ASIC od sodišča zahteva, da izda odločbo o izpolnjevanju navodila. In končno, ASIC je za lažji nadzor trgov in udeležencev v skladu z MIR sklenila protokole za sodelovanje in deljenje informacij z vsakim zadevnim upravljavcem trga.
            
         
               (9)
            
            
               Zato je ustrezno zaključiti, da za finančne trge v Avstraliji veljata stalen učinkovit nadzor in izvrševanje.
            
         
               (10)
            
            
               Tako bi bilo treba pogoje iz člena 2a Uredbe (EU) št. 648/2012 v zvezi s finančnimi trgi z dovoljenjem v Avstraliji šteti za izpolnjene.
            
         
               (11)
            
            
               Ta sklep temelji na pravno zavezujočih zahtevah za finančne trge, ki veljajo v Avstraliji v času sprejetja tega sklepa. Komisija bi morala še naprej redno spremljati razvoj pravnih in nadzornih ureditev za finančne trge ter izpolnjevanje pogojev, na podlagi katerih je bil ta sklep sprejet. Komisija bi morala ta sklep pregledati zlasti zaradi začetka veljavnosti Uredbe (EU) št. 600/2014 Evropskega parlamenta in Sveta (3) ter Direktive 2014/65/EU Evropskega parlamenta in Sveta (4).
            
         
               (12)
            
            
               Redni pregled pravnih in nadzornih ureditev, ki se uporabljajo za finančne trge v Avstraliji, ne posega v možnost Komisije, da kadar koli izvede poseben pregled, če mora zaradi razvoja dogodkov ponovno oceniti enakovrednost, odobreno s tem sklepom. Takšna ponovna ocena bi lahko privedla do razveljavitve tega sklepa.
            
         
               (13)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Za namene točke 7 člena 2 Uredbe (EU) št. 648/2012 se finančni trgi z dovoljenjem v Avstraliji, ki so navedeni v Prilogi, štejejo za enakovredne reguliranim trgom, kot so opredeljeni v točki 14 člena 4(1) Direktive 2004/39/ES.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 15. decembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 201, 27.7.2012, str. 1.
   
      (2)  Direktiva 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1).
   
      (3)  Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).
   
      (4)  Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
   
      PRILOGA
      Finančni trgi v Avstraliji iz člena 1:
      
                  (a)
               
               
                  ASX
               
            
                  (b)
               
               
                  ASX24
               
            
                  (c)
               
               
                  Chi-X